Amǒs ḿbɔ̄g, Elizé ā ngābə́ lodo á dzāl Shunem. Miníngá ā ngābə́ tɔá dzāl tē, ǹkúkúmá mīníngá fɔ̄ɔ̄, ńdɔ a ngáyág nyē á kíŋ naa á zu dí á ndá dzīé. Ḿból Elizé ā kadəgə lod étēde m̀bán m̀bán, á ńtɔ̄á hḿ naa, éyɔŋ ésə a sɔ́ ya, a tə́bə́ á ndá é mīníngá nyɔ̄, nâ á kə dí. 9Ńdɔ̄ é mīníngá nyɔ̄ ā zu dzó ai ǹnóm naa: “Mə tálā nâ é mod Zambá ā kad lǒd ḿbān ábə̄ bíā nyɔ́, á nə m̀fúfúb mod. 10Madzó nâ bǐ kom nyé mān étun ndá, bǐ fudi enɔ̌ŋ étēde, ai tə́bə́le, ai etɔá, ai alámba, ású yə̄ nâ á kad tɔbɔ étēde éyɔŋ ésə a sɔ́ yǎ bía yén.” 11Amǒs ḿbɔ̄g hḿ, ńdɔ a ngásɔ́, a nyíán êtun ndá, ǎ ngawɔi. 12Nyé ai etúgā dzíé Géhazi nâ: “Lóégē é mīníngá Shunem nyɔ́. Ńdɔ a ngálóē nyé, ńdɔ a ngázu nyé tə́bə̄ ósū étúga. Ńdɔ Elizé á ngādzó ai étúgā dzíé nâ: “Kadá nyē nâ: Tám yén, wanɔŋ ábím ńdzǔg dī ású dáán; bǐ nə dzǎm bɔ dzé ású dóé ?” Yə wayi nâ bǐ kɔ́bɔ̄ dzóm ziŋ ású dóē ábə ǹkúkúmá ngə́ ábə ǹdzóe bəzimbi.” Ńdɔ a ngáyalan nâ: “Mə tɔá á zāŋ bod báma á myə̄ə̄ŋ.” 14Nyé ai mod bisíé wōé nâ : « Dzē bēn fɔ̄ɔ̄ bə́ nə́ dzǎm bɔ ású é mīníngá nyɔ̄ ? » Mod bisíé nyé ai nyé nâ : « Wa bǎd fə sílī yá? Ǎ bə̄lə́ kīg mɔ́n, ńdɔ̄ fə ǹnóm wōé ā man yǎ yombo». 15Ńdɔ̄ hḿ ā ngālóm lōé mīníngá; ńdɔ miníngá á ngāsɔ́, a ńtə́lə̄ ásū ḿbɛ́. 16Elizé nyé ai nyé nâ : “Ḿbú wázu, ókala ábǒg vī, wayi bi mɔ́n á mɔ́.” Ńdɔ a ngáyalan nâ: “Kǒkōá, ǎ māńtí, mod Zambá; tə̌ fə wadug etúgā dzóe.” 17Hədá, ńdɔ miníngá te a ngánɔŋ abum, ńdɔ a ngábyé mān fám akyaí ábǒg tē ḿbú ó ngábə̄ tsâg, anə́ ḿból Elizé á ngākad nyé. 18Mɔ́ngɔ́ ā nganáŋ. Amǒs ḿbɔ̄g, ńdɔ a ngákə kɔ́b ésīá a zāŋ bəkwé bídí. 19Ǎ ngadzó ai ésīá nâ: “Ǹló wáma, ǹló wáma!” Ńdɔ̄ ésīá á ngādzó ai ḿbɔ bisíé ḿbɔ̄g naa á kə ai nyé ábə nyiá. 2OŃdɔ ḿbɔ bisíé á ngābəgə nyé a kə́ ai nyé ábə nyiá, mɔ́ngɔ́ á ngātɔbɔ á məbɛ mə́ nyīá hālá a kələ kwí á zāŋ amǒs, ńdɔ a ngáwú. 21Ńdɔ a ngábɛ́d á ndā yób a kə nyé bóē ênɔ̌ŋ mod Zambá, a dǐ ḿbɛ̄, ńdɔ a ngákwí á ńsəŋ. 22Ńdɔ a ngálóe ǹnóm, nyé nâ: “Lómó ma etúgā dzyá yā bītúgā bíe, ai ózəle ḿbɔ̄g yǎ bōzəle bóe, nə́ mə́ vólo kə ábə mod Zambá, ma nyɔ́lɔ mǎzu.”